b'\n_START_ARTICLE_\nRigveda\n_START_SECTION_\nIstorinis kontekstas\n_START_PARAGRAPH_\nPavadinimas \xe2\x80\x9eRigveda\xe2\x80\x9c kilo nuo sanskrito \xc5\xbeod\xc5\xbei\xc5\xb3 r\xcc\xa5c (\xe2\x80\x9egiesm\xc4\x97, eil\xc4\x97s\xe2\x80\x9c) ir veda (\xe2\x80\x9e\xc5\xbeinojimas, vydimas, reg\xc4\x97jimas\xe2\x80\x9c)._NEWLINE_D\xc4\x97l Rigvedos formavimosi chronologijos diskutuojama iki \xc5\xa1iol, visgi linkstama manyti, kad tai gal\xc4\x97jo vykti XVI\xe2\x80\x93X a. pr. m. e., nors pa\xc4\x8dios seniausios datuojamos net II t\xc5\xabkst. pr. m. e. prad\xc5\xbeia. Akivaizdu, kad tai vyko dar iki arijams atsikraustant \xc4\xaf Indij\xc4\x85. Tai \xc4\xafrodo tiek minimos gamtos realijos b\xc5\xabdingos \xc5\xa1iauresniam klimatui, tiek genetinis ry\xc5\xa1ys su iran\xc4\x97n\xc5\xb3 literat\xc5\xabros paminklu Avesta._NEWLINE_Rigveda, kaip ir kiti ved\xc5\xb3 kanono (\xc5\xa1riuti) tekstai egzistavo tik \xc5\xbeodin\xc4\x97s perdavos tradicijoje, o u\xc5\xbera\xc5\xa1yta tik v\xc4\x97lyvaisiais viduram\xc5\xbeiais. Tai svarbiausias senosios indoarij\xc5\xb3 religijos (vedizmo) \xc5\xa1altinis. 2007\xc2\xa0m. Rigveda \xc4\xaftraukta \xc4\xaf UNESCO nematerialaus pasaulio paveldo s\xc4\x85ra\xc5\xa1\xc4\x85._NEWLINE_Ind\xc5\xb3 tradicija laiko, kad Rigvedos samhit\xc4\x85 esamu pavidalu sutvark\xc4\x97 \xc5\xbeynys Vjasa (Vy\xc4\x81sa). Rigved\xc4\x85 ai\xc5\xa1kina dvi Brahmanos: Aitar\xc4\x97ja Brahmana (aitareya br\xc4\x81hma\xe1\xb9\x87a) ir Kau\xc5\xa1itaki Brahmana.\n_START_SECTION_\nRigvedos sandara\n_START_PARAGRAPH_\nRigved\xc4\x85 sudaro 1028 giesm\xc4\x97s (s\xc5\xabktos). Jei ne\xc4\xaftraukiama Rigvedos dalis v\xc4\x81lakhilya (8.49\xe2\x80\x938.59 himnai), skirta aukojimo ritualams, tuomet Rigvedos s\xc5\xabkt\xc5\xb3 skai\xc4\x8dius siekia 1017. Himn\xc5\xb3 ilgis varijuoja nuo 1 iki 58 posmeli\xc5\xb3; vidutini\xc5\xa1kai\xc2\xa0\xe2\x80\x93 10. Himnai suskirstyti \xc4\xaf 10 mandal\xc5\xb3 (cikl\xc5\xb3 ar rat\xc5\xb3). Toks skirstymas yra gana v\xc4\x97lyvas ir siejasmas su teksto fiksacijos periodu. Seniausios yra 2\xe2\x80\x937 mandalos; kiekviena j\xc5\xb3 pagal tradicij\xc4\x85 priskiriama konkre\xc4\x8diai brahman\xc5\xb3 \xc5\xa1eimai, turin\xc4\x8diai t\xc4\x99stinum\xc4\x85 iki \xc5\xa1i\xc5\xb3 dien\xc5\xb3. 1 ir 10 mandalos turi po 191 himn\xc4\x85. Pastarosios, kaip ir 8 bei 9 mandala, laikomos v\xc4\x97lesn\xc4\x97mis._NEWLINE_Iki \xc5\xa1i\xc5\xb3 laik\xc5\xb3 i\xc5\xa1likusi viena Rigvedos redakcija (\xc5\xa1aka)\xc2\xa0\xe2\x80\x93 \xc5\xa0iakala (\xc5\x9a\xc4\x81kala). Taip pat \xc5\xbeinoma ir Ba\xc5\xa1kala redakcija, bet ne vis\xc5\xb3 autori\xc5\xb3 laikoma savaranki\xc5\xa1ka. Teikiamos dvi redakcijos versijos\xc2\xa0\xe2\x80\x93 samhitapatha, su sandhi taisykl\xc4\x97mis ir skirta recitavimui, bei padapatha, kurioje \xc5\xbeod\xc5\xbeiai i\xc5\xa1skirstyti gramatin\xc4\x97mis formomis ir skirta mokymuisi.\n_START_SECTION_\nMandalos kompozicija\n_START_PARAGRAPH_\n\xc5\xa0eimynini\xc5\xb3 mandal\xc5\xb3 kompozicija yra vienoda: jos himnai eil\xc4\x97s tvarka skiriami: 1) Agniui, 2) Indrai, 3) Vi\xc5\xa1vedevams, 4) A\xc5\xa1vinams, 5) U\xc5\xa1asei._NEWLINE_8 mandala i\xc5\xa1 kit\xc5\xb3 i\xc5\xa1siskiria tiek leksika, tiek turiniu. 9 mandala visa skirta Somai, kur i\xc5\xa1 vis\xc5\xb3 kit\xc5\xb3 mandal\xc5\xb3 surinkti himnai jam. 10-oji mandala laikoma pa\xc4\x8dia v\xc4\x97lyviausia, joje daugiau filosofini\xc5\xb3, kosmogonini\xc5\xb3 id\xc4\x97j\xc5\xb3, o ne ritualini\xc5\xb3 invokacij\xc5\xb3._NEWLINE_Svarbiausi Rigvedos dievai\xc2\xa0\xe2\x80\x93 Agnis (aukojimo ugnis), Indra (griausmavaldis dievas, nugal\xc4\x97j\xc4\x99s demon\xc4\x85 Vritr\xc4\x85) ir Soma (\xc5\xa1ventojo ritualinio g\xc4\x97rimo dievas). Kitos da\xc5\xbenai minimos dievyb\xc4\x97s\xc2\xa0\xe2\x80\x93 Mitra, Varuna, U\xc5\xa1as\xc4\x97 ir A\xc5\xa1vinai. Taip pat minimi Savitaras, Vi\xc5\xa1nus, Rudra, P\xc5\xab\xc5\xa1anas, Brihaspatis, Brahmanaspatis, Djausas, Prithivi, S\xc5\xabrja, Vajus, Apas, Pard\xc5\xbeanja, Va\xc4\x8d, Marutai, \xc5\xa1ventosios up\xc4\x97s ir kt. Yra istorini\xc5\xb3 u\xc5\xbeuomen\xc5\xb3 apie arij\xc5\xb3 kovas su prie\xc5\xa1ais dasais.\n_START_SECTION_\nRigvedos vertimai\n_START_PARAGRAPH_\nDal\xc4\xaf himn\xc5\xb3 i\xc5\xa1 lenk\xc5\xb3 k. yra i\xc5\xa1vert\xc4\x99s Maironis, i\xc5\xa1 sanskrito\xc2\xa0\xe2\x80\x93 R. Mironas (\xe2\x80\x9eDvylika Rig-V\xc4\x97do himn\xc5\xb3\xe2\x80\x9c, 1939\xc2\xa0m.). Vis\xc4\x85 Rigved\xc4\x85 \xc4\xaf rus\xc5\xb3 kalb\xc4\x85 i\xc5\xa1vert\xc4\x97 Tatjana Jelizarenkova (1989\xe2\x80\x931999\xc2\xa0m.)._NEWLINE_Pirmasis vis\xc4\x85 Rigved\xc4\x85 i\xc5\xa1vert\xc4\x97 britas Horace Hayman Wilson (6 tomai, 1850\xe2\x80\x9388\xc2\xa0m.). Ralph T. H. Griffith 1899\xc2\xa0m. pateik\xc4\x97 savo vertim\xc4\x85. Pirmas voki\xc5\xa1kas Rigvedos vertimas atliktas Karl Friedrich Geldner (1951\xe2\x80\x931957\xc2\xa0m.), nuo 2007\xc2\xa0m. prad\xc4\x97tas leisti naujas, Michael Witzel ir Toshifumi Goto, voki\xc5\xa1kas vertimas. 2014\xc2\xa0m. nauj\xc4\x85 angli\xc5\xa1k\xc4\x85 Rigvedos vertim\xc4\x85 atliko Stephanie W. Jamison ir Joel P. Brereton. Daliniai vertimai yra atlikti \xc4\xaf pranc\xc5\xabz\xc5\xb3, hindi, vengr\xc5\xb3 kalbas.'